Source: http://stavebnaporadna.at/otazka/oplotenie-pozemku-po-zamerani-geodetom
Timestamp: 2018-07-20 08:59:14+00:00
Document Index: 1067604

Matched Legal Cases: ['§ 57', '§ 98', '§ 55', '§ 55', '§ 55', '§ 3', '§ 3', 'súd ', '§ 3', '§ 88']

Oplotenie pozemku po zameraní geodetom | Stavebná poradňa
Oplotenie pozemku po zameraní geodetom
Dobrý deň, touto cestou by som sa chcel informovať ohľadom oplotenia pozemku. Dali sme si zamerať svoj pozemok a zistili sme tak, že sme so svojim terajším plotom vo vnútri (foto v prílohe). Vieme, že na nové oplotenie si máme dať žiadosť o ohlásenie drobnej stavby. Avšak, ak si to ohradíme tak ako to je zakreslené, podla toho ako nám to vymerali a ako to je zakreslené podľa katastrálnej mapy, tak ostane tam priestor cca 2.5 metra. (podľa katastrálnej mapy je cesta v danom úseku široká cca 5 m). Sused, ktorý býva oproti, zaberá so svojim plotom z obecnej cesty skoro 2 m. Touto cestou by som sa chcel poradiť ako mám postupovať ďalej. Foto zasielam v prílohe. Ďakujem Peter.
Pekný deň prajem. Podľa pripojenej grafickej časti, máte právo oplotiť si pozemok zo strany od miestnej komunikácie (MK) na vytýčenej spoločnej hranici so susedným cestným pozemkom. Podľa stavebného zákona je oplotenie drobná stavba, ktorá podlieha ohlasovacej povinnosti stavebnému úradu (SÚ). Až na základe oznámenia zo SÚ, že nemá námietky proti uskutočneniu oplotenia, môžete zrealizovať samotné preloženie oplotenia.
Čo sa týka oplotenia z opačnej strany miestnej komunikácie, ktoré je umiestnené na pozemku, ktorý je v katastri nehnuteľností (KN) je zapísaný ako komunikácia, tak vlastník drobnej stavby oplotenia musí mať doklad o práve, ktorým by preukázal, že stavbu oplotenia mohol zrealizovať podľa skutkového stavu, t. j. v komunikácii.
Pretože podľa Vami popisovaného skutkového stavu toto susedovo oplotenie, po realizácii preložky Vášho oplotenia, spôsobí zúženie hlavného dopravného priestoru na MK. Vo veci neoprávneného susedovho oplotenia na cestnom pozemku a jeho premiestnenia - odsunutia na spoločnú hranicu s jeho pozemkom, môže začať konať obec ako príslušný špeciálny stavebný úrad pre MK v zmysle ustanovení stavebného zákona, alebo ako príslušný príslušný cestný správny orgán v zmysle ustanovení cestného zákona a to z vlastnej iniciatívy - ex offo.
Zo skúsenosti vieme, že obce to veľmi neradi robia a konajú v sporných veciach. Avšak môžete na obec podať podnet vo veci riešenia tejto veci aj vy, na základe ktorého bude obec ako príslušná na konanie konať v zmysle vyššie uvedených právnych predpisoch.
Dakujem Vam za odpoved. Ohladom ohlasenia drobnej stavby som sa bol informovat v obci, aj na prislusnom stavebnom urade. Odpoved z ich strany bola : V sucasnej situacii v tomto case nie je mozne podat rozhodnutie.
Chcel by som Vas touto cestou poprosit ako postupovat dalej, kedze v sucasnej situaci nie je mozne podat rozhodnutie. Kedy bude mozne som sa nedozvedel.
Sused ktory ubera z obecnej cesty doklad o prave urcite nema ktorým by preukázal, že stavbu oplotenia mohol zrealizovať podľa skutkového stavu, t. j. v komunikácii. My sme boli uz aj za staroskou obce povedali sme jej o danom probleme aj sme jej to pisali no zatial neurobila ziadne kroky v nas prospech. Touto cestou by som Vas chcel poprosit ako postupovat dalej v tejto veci aby obec zacala celu tuto zalezitost s cestou riesit.
Pekný deň prajem, a kedy bude podľa prac. na OcÚ ten správny čas!? Práve teraz, keď ste zistili, že skutkový stav cesty - miestnej komunikácie v teréne nie je v súlade s právnym stavom zapísanom v katastri nehnuteľností - KN a katastr. mape je ten vhodný čas túto vec riešiť. Starostka ani žiadny úradník Vám nemôže zakázať konať to, čo Vám zákon nezakazuje a neprikazuje, t. j. ani zakázať podať podnet na príslušné orgány na riešenie tejto záležitosti. Vy nepodávate rozhodnutie ale podnet, resp. podanie - ohlásenie DS, pokiaľ sa týka vášho oplotenia, ktoré chcete uskutočniť podľa právneho stavu, ktorý bol oprávneným geodetom v teréne (predpokladám) aj vytýčený..
Treba oddeliť a samostatne riešiť veci - Vaše nové oplotenie a oplotenie suseda oproti (aj keď spolu súvisia). Radím Vám zvoliť takýto postup::
1. Ohláste svoje nové oplotenie ako drobnú stavbu (DS) v zmysle stavebného zákona s prílohami, ktoré sú k ohláseniu potrebné. Pozrite si prísl. ustanovenia stavebného zákona č. 50/1976 Zb. § 57 a vyhl. 453/2000 Z. z. Stavebný úrad (SÚ) Vám v lehote 30 dní oznámi, že proti uskutočňovaniu oplotenia nemá námietky, alebo vzhľadom na rozpor v skutkovom a právnom stave oplotení (a cesty medzi nimi) môže tiež určiť, že DS oplotenia podlieha stavebnému povoleniu. V prípade, že oplotenie obec nepovolí a žiadosť zamietne, tak máte možnosť podať odvolanie a využiť ďalšie možností opravných prostriedkov... V prípade potreby poradíme.
2. Čo sa týka susedovho oplotenia, ta napíšte písomný podnet na Obec ...(v tomto prípade je Obec príslušná konať aj podľa cestného zákona aj podľa stavebného zákona ako:
a) podnet, ako na príslušný cestný správny orgán pre miestne komunikácie na výkon štátneho odborného dozoru (ŠOD) v zmysle zákona č. 135/1961 Zb. ..cestného zákona (popíšte skutkový a právny stav a doložte kópiu z KN, doklad o vytýčení pozemku geodetom, vytýčovací protokol, prípadne ďalšie doklady, napr. fotodokumentácia, na ktorej bude viditeľná vzdialenosť (na pásme) medzi susedovým oplotením a Vašou novou hranicou s cestou . Obec ako orgán príslušný na výkon ŠOD na MK musí vykonať dozor a nariadiť vlastníkovi susednej nehnuteľnosti - susedovi vykonať opatrenia, aby oplotenie nezasahovalo do uličného priestoru, prípadne vydá rozhodnutie, ktorým mu nariadi v súčinnosti so stavebným úradom (sama so sebou) vykonať potrebné opatrenia v stanovenej lehote. Žiadajte zároveň, aby Vás o výsledku výkonu ŠOD informovali.
b) podnet na výkon štátneho stavebného dohľadu (ŠSD) ako na príslušný stavebný úrad v zmysle § 98 - 104 stavebného zákona, na stavbe susedovho oplotenia a popíšte tiež skutkový a zistený právny stav.. Oplotenie suseda, pokiaľ je na pozemku, ktorý je zapísaný v KN ako cesta - pozemná komunikácia a sused sa nepreukáže dokladom, na základe ktorého mohol oplotenie postaviť tak ako je postavené, tak je to neoprávnená a nepovolená stavba na cudzom pozemku. SÚ v tomto prípade musí vyzvať suseda ako stavebníka, aby preukázal, že jeho oplotenie nie je v rozpore s verejným záujmom. Toto susedove oplotenie však podľa môjho názoru, na základe Vami poskytnutých podkladov, je v rozpore s verejným záujmom a preto SÚ by mal (po zistených výsledkoch pri výkone ŠSD) začať konanie o jeho odstránení z vlastného podnetu - ex offo. Pokiaľ stavebník nedodrží termín určený v rozhodnutí o odstránení stavby, tak ŠÚ odstránenie rozhodnutím nariadi. Výkon rozhodnutia vymáha buď postupným ukladaním pokút, alebo vecné plnenie - odstránenie stavby vykoná na vlastné náklady a od povinného suseda ich vymáha súdnou cestou, alebo cestou exekútora. Za nepovolenú stavbu mu SÚ uloží aj pokutu za priestupok protiprávneho konania a v rozpore so stavebným zákonom aj za nedodržanie podmienok rozhodnutí SÚ.
Podnety doručte na Obec poštou doporučene s doručenkou, aby ste mali doklad o tom, kedy boli podnety na OcÚ prevzaté. Ústnou komunikáciou budú zrejme tento problém oddiaľovať a neriešiť. Na písomné podnety sú povinní v predmetných veciach konať. V prípade nekonania je možno podať sťažnosť, prípadne ohľadom nečinnosti Obce..písať na verejného ochrancu práv...
Nedajte sa odradiť nevôľou úradníkov neriešiť tieto veci. Sú zákonné možnosti ako svoje právo dosiahnuť aj keď to niekedy trvá dlhšie.
velmi pekne dakujem za Vase rady a opdovede.
Dobry den Jannet,
Ohlasenie drobnej stavby sme zatial nepodali, podali sme podnet na obec sa kt. sa vyjadrila, ze bude proti tomu….. a kedze to neriesila tak sme si na svoju cast svojej hranice pozemku poukladali kamene.
Suseda nikto neriesi kazdy riesi len nas plot. Voci nam bol zacaty priestupkove konanie voci kt. sme sa odvolali. Obec si dala zamerat svoju cestu a dnes som si vsimol na sa stranke www.zbgis.skgeodesy.sk , pravdepoedobne bolo urobene meranie zo strany obce a do nasho vlistu vlastnictva bolo zapisane Vecne bremeno zo zakona podla paragrafu 4 Zákona č. 66/2009 Z. z.
V prvej casti cesty sa nachadza asfalt a dalej uz pokracuje len polna cesta (kamene trava). Fotky zasielam v prilohe. Cesta koci asi po 50 metroch kde sa nachadza chata na jednom pozemku a dalsie 2 pozemky su vedene ako zahrada a trvaly travny porast.
Informoval som sa na prislusnom katastralnom urade a bolo mi povedane ze obce to bezne robia. Dnes som sa tiez dozvedel, ze sused oproti kt. ubera z cesty chce od obce odkupit pozemok
Dakujem velmi pekne za radu ako dalej postupovat.
Dobry den, podali sme si ohlasenie drobnej stavby na nase nove oplotenie, Obec s tym nesuhlasi z nasledovnych dovodov.Podla ust. § 55 ods.1, ustanovenia § 55 ods.2 zakona c.50/1976 Zb, podla ust § 55 ods. 2 pism.b / ohlasenie drobnej stavby stavebnemu uradu postaci pri drobnych stavbach, kt. plnia doplnkovu funkciu k hlavnej stavbe a kt. nemozu podstatne ovplyvnit zivotne prostredie. Tomuto velmi nerozumiem pretoze tato cesta je slepa. Na konci cesty je velka 3m brana, ktora ohranicuje posledny pozemok takze dalej sa uz nikto nedostane iba ak by rozbili branu cim by poskodili majetok vlastnikovy pozemku. Obec stale trva na tom, ze ta cesta tam takto bola vybudovana uz davno. Taktiez sme podali podnet na obec, na vykonanie statneho odborneho dozoru. Z obce nam prisla odpoved " Vzhladom naskutocnost, ze obci ako organu statneho odborneho dozoru su zname skutocnosti umiestnenia miestnej komunikacie a majetkopravnych vztahov pozemkov pod nou nenariaduje vykonania odborneho dozoru. Vykonanie odborneho dozoru zo strany obce by zaroven bolo aj konfliktom zaujmov, nakolko obec by mala kontrolovat samu seba”.
Medzitym ako sme cakali na vyjadrenie, a celu zalezitost chceli riesit korektne si obec dala bez nasho vedomia zriadit vecne bremeno zo zakona na nasu parcelu ktoru sme si chceli posunut na hranicu pozemku s miestnou komunikaciu. (priloha pozemok 1) Obec suseda nevyzvala k odstraneniu oplotenia, ktore ma postavene bez dokladu o práve, ktorým by preukázal, že stavbu oplotenia mohol zrealizovať podľa skutkového stavu, t. j. v komunikácii.
V tomto pripade nebolo nevyhnutne aby si obec zriadila vecne bremeno na nas pozemok, pretoze obec tam cestu ma podla katastralnej mapy (priloha cesta 3)
Obec si dala zamerat susedovo oplotenie a uz je to zakreslene aj na katastralnej mape pretoze mu chcela ten pozemok odpredat. (priloha pozemok 2) Neviem z akeho dovodu od odpredaja odstupili obe strany a obec chce dat tento pozemok do prenajmu susedovi.
Vedeli by ste mi prosim poradit ako zrusit vecne bremeno zo zakona, pretoze v tomto pripade nebolo nevyhnutne aby si obec zriadila vecne bremeno na nas pozemok, pretoze obec tam cestu ma podla katastralnej mapy.
Pekný deň, to je ten paradox § 3c ods. 1 písm. d) zákona č. 135/1961 Zb., že obec sama nad sebou má vykonávať štátny odborný dozor na pozemných kom. teda aj miestnych, ktoré sú vo vlastníctve obcí. Obec mala vykonať št. odb. dozor - ŠOD na ceste, nakoľko jej to vyplýva zo zákona č. 135/1961 Zb. a podľa § 3c ods. 1 písm. d) cit. zákona by to nebol konflikt záujmov, nakoľko zákon jej takúto činnosť ustanovuje (aj keď je to proti logike), ale je to tak.
Je možno zriadiť vecné bremeno na pozemok pod cestami zo zákona 66/2009 Z. z., ale toto sa uplatňuje zväčša pri pozemkoch zapísaných v evidencii KN-E nie KN-C a to do doby ukončenia pozemkových úprav podľa k.ú. obce, kedy vecné bremeno zaniká.
Taktiež podľa mňa v minulosti (zistite si rok ) bola nezákonne zrealizovaná stavba cesty kedy sa jej trasa vychýlila od pôv. trasy a parc. č., ktorú si oplotil sused oproti. Po ukončení stavby cesty mala obec, alebo ten kto bol stavebníkom, ku dňu návrhu na vydanie kolaudačného rozh. na cestu (pokiaľ bola stavba cesty uskutočnená po okt./1976 Zb. kedy začal platiť stav. zákon) majetkovoprávne pozemok doložiť geometrický plán cesty a majetkovoprávne usporiadať váš zabratý pozemok. V kolaudačnom konaní na cestu mal byť účastníkom konania aj vlastník pozemku, t. č. Vášho. Vzhľadom k tomu, že sa tak nestalo, tak by som si vyžiadala od obce nejaké písomné doklady o tejto ceste - povolenie stavby, jej užívanie..
Pokiaľ bola cesta zrealizovaná po okt./1976 Zb. bez stavebného povolenia a je užívaná bez kolaudačného rozh., tak je to nelegálna stavba na cudzom pozemku.
Vo Vašom prípade, keď obec konala "poza Váš chrbát" v tomto štádiu odporúčam v mimo odvolacom konaní NAPÍSAŤ PODNET NA OKRESNÚ PROKURATÚRU na preskúmanie zákonnosti rozhodnutia Okr. úradu, odboru katastra, na základe ktorého bolo v katastrálnom konaní zapísané vecné bremeno na pozemku vo Vašom vlastníctve. Preskúmanie zákonnosti právopl. rozh. na prokuratúre je možné v lehote 3 rokov odo dňa nadobudnutia právoplatnosti, taktiež to platí aj súdnou cestou.
Súdnou cestou (pokiaľ z Vašej strany pripadá do úvahy) by som riešila až neskôr. Pred riešením usporiadania majetkových vzťahov súdnou cestou (súd dokonca vyžaduje aká bola snaha o mimosúdnu dohodu). Ale to necháme na neskôr podľa toho ako sa budú veci vyvíjať.
Zároveň odporúčam na Okresnom úrade, katastrálnom v obnovenom katastrálnom konaní domáhať sa práva účastníka katastrálneho konania vo veci zriadenia vecného bremena na Vašom pozemku. Nakoľko novým geodet. zameraním v geometrických plánoch (Vašom aj obecnom) bolo preukázané, že skutkový stav - trasa cesty nie je na pôvodnom pozemku, ktorý t. č. neoprávnene užíva sused oproti, t. č. oplotený, pričom obec chce toto užívanie pozemku (v pôvodnom právnom stave zapísaný ako cesta) riešiť s dotyčným susedom zmluvným vzťahom - nájomnou zmluvou.
Čo sa týka Vášho plánovaného oplotenia, to by som chcela vidieť tú odpoveď k ohláseniu drobnej stavby.. Ešte by možno stálo za to, požiadať SÚ o vydanie stavebného povolenia na oplotenie, kedy sa na povolenie vzťahuje správny poriadok s možnosťou podania odvolania a ďalších opravných prostriedkov v zmysle správneho poriadku - zák. č. 71/1967 Zb.
Žasnem nad konaním obce, ktorá by naopak mala postihovať suseda oproti a konať voči nemu v zmysle stavebného zákona, že protiprávne uskutočnil stavbu oplotenia a protiprávne užíva pozemok a na iný účel (v KN zapísaná cesta), tak na Vašom pozemku (resp. pôv. vlastníkov) protiprávne obec uskutoční stavbu cesty (aj keď to už bolo dávnejšie).
Obec nerobí to, čo je zákon prikazuje ( v zmysle § 3d cestného zákona - ŠOD a v zmysle stavebného zákona - štátny stavebný dohľad na susedovo oplotenie a v zmysle § 88a stavebného zákona - konanie o dodat. povolení, resp. odstránení stavby oplotenia), ale robí to čo jej vyhovuje a čo vyhovuje susedovi oproti, pričom Vás poškodzuje..
dakujem za Vasu opoved, v prilohe Vam posielam vyjadrenie obce k nasmu ohlaseniu drobnej stavby